S-707/2013

Mál þetta, sem var dómtekið 4. september síðastliðinn, er höfðað með ákæru útgefinni af Lögreglustjóranum á Suðurnesjum 22. júlí 2013 á hendur H-kk-þgf M-kk-þgf M-kk-þgf, kennitala ....., Kirkjuvegi 43, Reykjanesbæ fyrir eftirtalin brot gegn almennum hegningarlögum og lögum um ávana og fíkniefni:

1. „fyrir þjófnað, með því að hafa aðfaranótt fimmtudagsins 14. febrúar 2013, brotist inn í söluturninn Brautarnesti, Hringbraut 93 í Reykjanesbæ, með því að spenna upp bílalúgu á suðurhlið söluturnsins með járnbita, farið þar inn í auðgunarskyni og stolið úr söluturninum fimm sígarettupökkum af gerðinni Malboro Red. Áætlað verð hinna stolnu muna er kr. 5300,-. Telst þessi háttsemi ákærða varða við 244. gr. almennra hegningarlaga nr. 19/1940.“

2. „fyrir brot á lögum um ávana- og fíkniefni, með því að hafa, laugardaginn 25. maí 2013, haft í vörslum sínum 1, 82 grömm af amfetamíni, efni er lögregla fann við afskipti af ákærða, í poka á náttborði að Krossmóa 3 í Reykjanesbæ. Telst þessi háttsemi ákærða varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.“

3. „fyrir brot á lögum um ávana- og fíkniefni, með því að hafa, mánudaginn 27. maí 2013, haft í vörslum sínum 14,52 grömm af amfetamíni, er ákærði faldi í nærbuxum sínum og endaþarmi, sem ákærði framvísaði við lögreglu í fangaklefa á lögreglustöðinni að Hringbraut 130 í Reykjanesbæ. Telst þessi háttsemi ákærða varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.“

Þess er krafist að ákærði verði dæmdur til refsingar og greiðslu alls sakarkostnaðar. Þá er þess krafist að framangreind 16,34 grömm af amfetamíni sem lögregla lagði hald á verði gerð upptæk samkvæmt 6. mgr. 5. gr. laga um ávana og fíkniefni nr. 65/1974 og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni.

Mál númer S-765/2013, sem höfðað var á hendur ákærða með ákæru útgefinni af Lögreglustjóranum á höfuðborgarsvæðinu 3. september 2013, var einnig tekið fyrir og sameinað þessu máli, sbr. heimild 1. mgr. 169. gr. laga nr. 88/2008 um meðferð sakamála. Er málið höfðað á hendur ákærða „fyrir þjófnað, með því að hafa að kvöldi mánudagsins 29. apríl 2013 brotist inn í verslun 10-11 að Dalvegi 20 í Kópavogi, með því að fara inn um ólæstar bakdyr og stolið þaðan 2.800 stk. af vindlingum, samtals að verðmæti kr. 176.260. Telst brot þetta varða við 244. gr. almennra hegningarlaga nr. 19/1940.“ Er þess krafist að ákærði verði dæmdur til refsingar og til greiðslu alls sakarkostnaðar.

Ákærði viðurkenndi þá háttsemi sem honum er gefin að sök í framangreindum ákæruskjölum. Krefst ákærði vægustu refsingar sem lög leyfa. Verjandi ákærða gerir kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæruskjölum.

Ákærði er fæddur ....1990. Samkvæmt sakavottorði ákærða hlaut hann dóm 12. mars 2008, 140.000 króna sekt, fyrir akstur undir áhrifum fíkniefna. Jafnframt var hann sviptur ökurétti í fimm mánuði. Með dómi 9. janúar 2009 var honum gerð 200.000 króna sekt fyrir akstur undir áhrifum fíkniefna og akstur án ökuréttar. Þá var hann sviptur ökurétti í eitt ár. Með lögreglustjórasátt 16. apríl 2009 gekkst ákærði undir að greiða 110.000 króna sekt fyrir akstur sviptur ökurétti og hraðakstur. Með lögreglustjórasátt 2. desember 2009 var ákærða gert að greiða 94.000 króna sekt fyrir akstur sviptur ökurétti og fíkniefnalagabrot. Með dómi 13. janúar 2010 var ákærða gert að sæta fimm mánaða fangelsi, þar af voru þrír mánuðir skilorðsbundnir í þrjú ár, fyrir þjófnað, tilraun til þjófnaðar, akstur sviptur ökurétti og akstur undir áhrifum fíkniefna. Einnig var hann sviptur ökurétti ævilangt. Um var að ræða hegningarauka. Á árinu 2010 var ákærða þrisvar gerð sekt fyrir fíkniefnalagabrot. Þá var hann á sama ári dæmdur til að sæta fangelsi í fjóra mánuði, þar af þrjá skilorðsbundið í tvö ár, fyrir hylmingu og hlutdeild í þjófnaði. Um var að ræða hegningarauka. Í maí 2011 var ákærði dæmdur til að greiða sekt fyrir fíkniefnalagabrot. Einnig hlaut ákærði dóm 21. mars 2012, fyrir húsbrot og eignaspjöll, en honum var ekki gerð refsing. Loks hlaut ákærði dóm 11. júní 2013 fyrir brot gegn umferðarlögum og var dæmdur í fjögurra mánaða fangelsi. Jafnframt var áréttuð ævilöng svipting ökuréttar ákærða. Refsingu fyrir þau brot sem ákærði er nú sakfelldur fyrir ber að ákveða sem hengingarauka við áðurgreindan dóm frá 11. júní 2013, sbr. 78. gr. almennra hegningarlaga nr. 19/1940. Þykir refsing ákærða hæfilega ákveðin fangelsi í 30 daga.

Upptæk eru gerð til ríkissjóðs 16,34 grömm af amfetamíni sem lögregla lagði hald á við rannsókn málanna samkvæmt 6. mgr. 5. gr. laga um ávana og fíkniefni nr. 65/1974 og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni.

Með vísan til 1. mgr. 218. gr. laga nr. 88/2008 um meðferð sakamála ber að dæma ákærða til að greiða sakarkostnað málsins, það er málsvarnarþóknun skipaðs verjanda síns, G-kk-ef S-x-x R-kk-ef héraðsdómslögmanns, sem þykir hæfilega ákveðin 119.225 krónur að virðisaukaskatti meðtöldum.

Af hálfu ákæruvaldsins flutti málið Ó-kk-nf Á-kk-nf H-kk-nf fulltrúi.

Dóm þennan kveður upp J-kk-nf H-kk-nf héraðsdómari.

D ó m s o r ð:

Ákærði, H-kk-nf M-kk-nf M-kk-nf, sæti fangelsi í 30 daga.

Upptæk eru gerð til ríkissjóðs 16,34 grömm af amfetamíni sem lögregla lagði hald á við rannsókn málanna.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef héraðsdómslögmanns, 119.225 krónur að meðtöldum virðisaukaskatti.

J-kk-nf H-kk-nf